Ikkunavalmistaja Skaalan tehtaan tuotanto tehostuu merkittävästi automatisoinnin ja uuden tekniikan ansiosta. Skaalan mittava laajennusinvestointi Ylihärmässä otettiin käyttöön perjantaina. Yhtiö odottaa investoinnin luovan edellytykset noin 150 uuden työpaikan syntymiselle.

KauhavaLasi liikkuu Skaalan Ylihärmän tehtaalla nyt automatiikan ja robottien avulla. Mittavalla 15 miljoonan euron investoinnilla on rakennettu pitkä täysin automatisoitu tuotantolinja. Se luo merkittävää kilpailukykyä lasitehtaalle.

– Kyllä tätä tuotantoloikaksi, tehostamisloikaksi voi sanoa. Me olemme aina lähteneet siitä, että kehitetään uutta. Ja tämän kohdalla näimme suunnittelusta lähtien, että tässä on se iso loikka, tuumii toimitusjohtaja Markku Hautanen.

Linjaston uusin komponentti on lasin karkaisuyksikkö. Se antaa mahdollisuuksia uusien tuotteiden kehittämiseen.

Uusi karkaisumenetelmä säästää rutkasti, yli 40 prosenttia, karkaisuun tarvittavaa energiaa. Sen myötä myös hiilidioksidipäästöt pienenevät tuotannossa.

Karkaisuyksikössä voidaan käsitellä paksuja julkisivulaseja erilaisiin rakenteisiin. Nyt tehtaalla voidaan tehdä itse myös erittäin ohuita laseja, jotka aiemmin hankittiin muualta.

– Nyt saamme ohuet, parin millin lasitkin karkaistua täällä. Ne ovat tavallista lasia keveämpiä, mutta samalla paljon kestävämpiä, kertoo Markku Hautanen.

Anna Wikman / Yle

Lisää työtä luvassa

Skaala tuottaa tällä hetkellä neljänneksen Suomen markkinoiden lasisista ovista ja ikkunoista. Tavoitteena on vahvistaa osuutta myös Venäjän ja Pohjois-Euroopan markkinoilla.

Yhtiö vietti tänään 60-vuotisjuhliaan, mutta eläkkeelle se ei aio jäädä. Tuotannon pysyminen kotimaassa ja Härmän Klasimäellä vastakin oli investoinnin keskeisiä pontimia.

– Tämä on hyvä esimerkki uusteollistamisesta. Perusinvestointi ei tuo suoraan uusia työpaikkoja. Mutta me näemme, että koko yhtiö kasvaa tämän myötä ja työpaikkoja syntyy sadasta kahteensataan, sanoo toimitusjohtaja Markku Hautanen.